„Grindină”
„La 4 a.l.c. s’a descărcat o furtună vehementă asupra satelor Hadikfalva (n.r. Dorneşti) şi Istensegits. O grindină puternică, mestecată cu o ploaie mare, a stricat mult semănăturilor de earnă”.
„Gazeta Bucovinei”, Anul I, nr. 8, Cernăuţi, Dumineca 26 Maiu 1891.
„Ziua Mamei s-a amânat...”
„Cel mai frumos dar ce ni l’a dat natura este mama. În cinstea ei lumea civilizată a consfinţit o zi în an, a doua Duminică din luna Mai, numind-o <Ziua Mamei>. Cum anul acesta ea coincide cu marea sărbătoare naţională 10 Mai, se amâna pe ziua de 17 Mai. E cea mai frumoasă sărbătoare pe care a avut-o vreodată omenirea, care se aniversează la noi în Bucovina pentru a patra oară, care merită atenţiunea noastră a tuturora. Nu uitaţi de ea”.
„Cuvântul Ţărănimii”, Anul X, nr. 272, 14 Maiu 1931.
„Întrecerea socialistă în sectorul forestier”
„În aceste zile, în exploatările forestiere din sectorul Demăcuşa, raionul Câmpulung, întrecerea socialistă e mai avîntată ca oricînd. Însufleţiţi de prevederile programului Directivelor Congresului al III-lea al partidului, muncitorii forestieri se preocupă să obţină din acelaşi volum de masă lemnoasă cît mai mult lemn de lucru...De la începutul anului pînă în prezent, datorită preocupării şi strădaniei brigăzilor complexe din sectorul Demăcuşa, s-au scos în plus 643 m.c. lemn de lucru prin reducerea pierderilor de exploatare şi manipulare şi ca urmare a crescut şi indicele de utilizare a masei lemnoase”.
„Zori Noi”, Anul XIV, nr. 3879, Suceava, Sîmbătă 28 mai 1960.